བཅུ་པ།མི་རིགས་དེའི་ཁོངས་མི་ཡོངས་རྫོགས་བྱ་བ་འདིར་ཞུགས་ནས་སྟོབས་ཤུགས་ཆིག་བསྒྲིལ་བྱ་བ་སྟེ།ཕ་སྐད་སྲུང་སྐྱོབ་བམ་ཉམས་གསོ་བྱ་བ་འདི་མི་རིགས་དེའི་མི་ཐམས་ཅད་ཀྱི་དོན་ཡིན་པས་ཁྱིམ་ཚང་རེ་རེ་དང་མི་རེ་རེ་བཞིན་དུ་འགན་ཡོད་པས་ཐམས་ཅད་ཀྱིས་མཉམ་དུ་འབད་པར་བྱའོ།།དེ་ཡང་ཕ་མ་རྣམས་ཀྱིས་ཁྱིམ་ཚང་གི་ནང་དུ་རྒྱུན་པར་ཕ་སྐད་བཤད་པ་དང༌།བྱིས་པ་ཚོ་དང་མཉམ་དུ་འགྲོག་མཁན་གྱི་བུ་རྫི་དང་བྱིས་བཅོལ་ཁང་དང་བྱིས་སློབ་ཁང་གི་དགེ་རྒན་རྣམས་ངེས་པར་དུ་མི་རིགས་དེའི་ཕ་སྐད་སྨྲ་བ་ཡིན་དགོས་པའི་རེ་འདུན་འདོན་པ་སོགས་ཀྱི་སྒོ་ནས་བུ་ཕྲུག་ཚོ་ལ་ཕ་སྐད་ཡང་དག་པ་ཤེས་སུ་འཇུག་པ་དང༌།ཚོང་པ་སོགས་ཀྱིས་ཕ་སྐད་སྲུང་སྐྱོབ་ཀྱི་བྱ་བ་ལ་དཔལ་འབྱོར་གྱི་རྒྱབ་སྐྱོར་བྱ་བ་དང་དེའི་ཕྱིར་དུ་ཐེབས་རྩ་ཚོགས་པ་འཛུགས་པ་དང༌།སློབ་གསོ་སྡེ་ཁག་གི་མི་སྣ་རྣམས་ནི་ལྷག་པར་གལ་ཆེ་བ་ཡིན་པས་མི་རིགས་ཀྱི་སྐད་ཡིག་སློབ་གསོའི་བྱ་བ་ཐམས་ཅད་ལྷག་བསམ་རྣམ་པར་དག་པས་ལེགས་པར་བསྒྲུབ་པ་དང༌།སྐད་རིག་པའི་ཆེད་ལས་མཁས་པ་དག་གིས་རང་གི་ཐུན་མོང་མ་ཡིན་པའི་ནུས་པ་ལ་བརྟེན་ནས་ཕ་སྐད་རྒྱུན་འཛིན་དར་སྤེལ་གྱི་བྱ་བ་ལ་མཛུབ་སྟོན་དང་སྐྱོན་བརྗོད་དང་ཉེན་བརྡ་གཏོང་བ་སོགས་བྱེད་པ་དང༌།འཕྲིན་སྦྱོར་སྡེ་ཁག་གིས་ཕ་སྐད་དར་རྒུད་ཀྱི་ཁེ་ཉེན་ཕན་གནོད་དང་སྲུང་སྐྱོབ་བྱེད་ཚུལ་སོགས་ཁྱབ་བསྒྲག་བྱ་བ་དང༌།སྲིད་གཞུང་གི་ལས་བྱེད་པས་རྒྱལ་ཁབ་ཀྱི་རྩ་ཁྲིམས་ནང་མི་རིགས་ཀྱི་སྐད་ཡིག་གི་སྐོར་ལ་གཏན་འབེབས་བྱས་ཡོད་པ་རྣམས་དོན་ཐོག་ཏུ་འཁྱོལ་ཐབས་ལ་འབད་བརྩོན་བྱ་བ་དང༌།ཆོས་ལུགས་པ་རྣམས་ཀྱིས་དམིགས་བསལ་གྱི་ནུས་པ་ལ་བརྟེན་ནས་ཕ་སྐད་སྲུང་སྐྱོབ་ཀྱི་བྱ་བ་ལ་རྒྱབ་སྐྱོར་དང་དགོན་པའི་ནང་གི་སྲོལ་རྒྱུན་གྱི་སློབ་གསོ་ལ་བདག་གཉེར་ལེགས་པོ་བྱེད་པ་སྟེ།མདོར་ན་མི་རིགས་དེའི་མི་ཐམས་ཅད་ཀྱིས་དམིགས་པ་གཅིག་ལ་གཏོད་ཅིང་ནུས་ཤུགས་གཅིག་ཏུ་བསྒྲིལ་བར་བྱ་བའོ།།